Na temelju odredbe članka 289. stavak 7. Zakona o socijalnoj skrbi („Narodne novine“ br. 18/22, 46/22, 119/22, 71/23, 156/23) i odredbe članka 65. i 85 Statuta Istarske županije (Službene novine br. 10/09, 4/13, 16/16, 1/17, 2/17, 2/18, 10/20, 6/21 i 20/22 – pročišćeni tekst), Župan Istarske županije dana ----------------- godine, donosi

**ZAKLJUČAK**

**o načinu ostvarivanja prava na novčanu naknadu**

**za osobe s intelektualnim teškoćama u 2025. godini**

 (u daljnjem tekstu: Zaključak)

**I.**

Punoljetnim osobama s intelektualnim teškoćama, državljanima Republike Hrvatske koji imaju prijavljeno prebivalište na području Istarske županije, priznaje se pravo na novčanu naknadu u 2025. godini, u svrhu zadovoljavanja njihovih potreba za uključivanje u život zajednice pod uvjetima i na način utvrđenim ovim Zaključkom.

Pravo na novčanu naknadu iz stavka 1. ovog članka priznaje se i punoljetnim osobama s intelektualnim teškoćama koje na području Istarske županije na temelju Zakona o državljanima država članica Europskog gospodarskog prostora i članovima njihovih obitelji („Narodne novine“ br. 66/19, 53/20, 144/20 i 114/22) imaju prijavljeno prebivalište, stalni boravak ili privremeni boravak u trajanju od najmanje dvije godine, računajući od dana njegova odobrenja do dana podnošenja zahtjeva za ostvarivanje prava na naknadu.

Pravo na novčanu naknadu iz točke I. ovog Zaključka priznat će se osobi kojoj je na temelju nalaza i mišljenja nadležnog tijela vještačenja utvrđeno intelektualno oštećenje i potpuna nesposobnost za rad.

Osoba koja je korisnik usluge smještaja ili organiziranog stanovanja, sukladno Zakonu o socijalnoj skrbi ili drugim propisima, ne može ostvariti pravo na novčanu naknadu po ovom Zaključku.

**II.**

Novčana naknada se odobrava i isplaćuje osobama koje ispunjavaju uvjete iz točke I. ove Odluke u ukupnom godišnjem iznosu od 350,00 eura.

Osobe koje će u 2025. godini postati punoljetne imaju pravo na novčanu naknadu u iznosu razmjernom broju dana u 2025. godini u kojima su bili punoljetni.

**III.**

Postupak za utvrđivanje uvjeta za priznavanje prava na novčanu naknadu iz točke I. ovog Zaključka pokreće se na zahtjev stranke, skrbnika ili zakonskog zastupnika stranke.

Popunjeni obrazac zahtjeva i popratna dokumentacija za ostvarivanje prava na novčanu naknadu podnosi se Upravnom odjelu za zdravstvo i socijalnu skrb Istarske županije najkasnije do 15. studenog 2025. godine.

**IV.**

Istarska županija će uvjete za priznavanje prava na novčanu naknadu utvrditi temeljem uvida u dokumentaciju koju je stranka priložila uz zahtjev, iz koje je razvidno ispunjavanje uvjeta propisanih točkom I. ovog Zaključka.

**V.**

Novčana naknada se odobrava i isplaćuje svakom pojedinom korisniku u cjelokupnom godišnjem/pripadajućem iznosu, neposredno na tekući račun korisnika, njegovog skrbnika ili zakonskog zastupnika.

**VI.**

Sredstva za isplatu novčane naknade osigurana su u razdjelu 8 Proračuna Istarske županije za 2025. godinu.

**VII.**

Ovaj Zaključak stupa na snagu danom donošenja.

**REPUBLIKA HRVATSKA**

**ISTARSKA ŽUPANIJA – REGIONE ISTRIANA**

**ŽUPAN**

**Boris Miletić**

KLASA/CLASSE:

URBROJ/N:PROT:

Pula – Pola, ----------------------2025.

DOSTAVITI:

1. Upravni odjel za zdravstvo i socijalnu skrb Istarske županije

2. Upravni odjel za proračun i financije Istarske županije

3. Pismohrana, ovdje